[12]ཁོང་གི་དཔོན་གནས་ཀྱི་མིང་ལ་རྒྱ་སྐད་དུ་ཏུང་ལུའུ་པཱོ་ཀྲིན(东路保正)ཅེས་བྱ་ཞིང་། ཏུང་ལུའུ(东路)ནི་ཤར་ལམ་གྱི་དོན་ཏེ་སྐབས་དེའི་ལི་ཐང་རྫོང་ཡོངས་སྲིད་འཛིན་ས་ཁུལ་ལྔ་རུ་བགོས་པའི་ཡ་གྱལ་ཞིག་ཡིན་ལ། པཱོ་ཀྲིན(保正)ནི་ཆིང་རྒྱལ་རབས་སྐབས་ཀྱི་གཞུང་དཔོན་གྱི་གོ་གནས་ཤིག་གི་མིང་ཡིན་པས། ཡུལ་མི་རྣམས་ཀྱིས་བོད་སྐད་ཀྱི་བརྡ་སྦྱོར་སྲོལ་ལྟར་དེའི་སྔོན་དུ་དཔོན་ཞེས་པའི་ཚིག་སྦྱར་ཏེ་དཔོན་པཱོ་ཀྲིན་ཞེས་བོས། དེ་ཡང་རྒྱ་ཡིག་ཏུ་ཐོག་མར་འགོད་སྐབས杭保正ལྟར་བྲིས། ཕྱིས杭ཡིག་དེ་ཡང་སྒྲ་འདྲ་བའི་ཆ་ནས་ཧྭང黄རུ་འགྱུར་ཞིང་རིམ་གྱིས་ཁོང་གི་ཁྱིམ་རྒྱུད་ཀྱི་རྒྱ་ལུགས་ཀྱི་རུས་སུ་གྱུར། ཕྱིས་རྒྱའི་རུས་དེ་ལ་རྒྱ་མིང་ཝེ་ཀྲུང་བྱ་བ་ཞིག་སྦྱར་ནས་ཧྭང་ཝེ་ཀྲུང(黄位中)ཞེས་རྒྱའི་རུས་མིང་ཆ་ཚང་བ་བཏགས། དེ་ནས་བཟུང་རྒྱ་མིང་ཧྭང་ཝེ་ཀྲུང་ཞེས་རྒྱུན་འབྱམས་སུ་སོང་ཞིང་། ཁོང་དང་འབྲེལ་བའི་རྒྱ་ཡིག་གི་ཡིག་ཆ་མང་ཆེ་བར་མིང་འདི་བཀོད་འདུག་ལ། ཁོང་གི་བུ་རབས་ཚ་རྒྱུད་ཚང་མ་ལ་རྒྱ་མིང་འདོགས་སྐབས་རུས་ཧྭང་(黄)འདོགས་པའི་སྲོལ་ཡང་འདི་ནས་བྱུང་།